|  |  |
| --- | --- |
| lav4e | **Република България**  Министерство на земеделието и храните  Дирекция „Директни плащания“ |

…………………………………

………………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО И ХРАНИТЕ**  **Г-Н ГЕОРГИ ТАХОВ** | **ОДОБРИЛ,**  **МИНИСТЪР:**  **ГЕОРГИ ТАХОВ** |

# ДОКЛАД

от Аделина Стоянова – директор на дирекция „Директни плащания“

**Относно:** Проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции

**УВАЖАЕМИ ГОСПОДИН МИНИСТЪР,**

На основание чл. 64, ал. 1 от Закона за подпомагане на земеделските производители внасям за одобрение Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции.

**Причини, които налагат приемането на акта**

В новата Обща селскостопанска политика (ОСП) след реформата от 2021 г. е заложено всяка държава членка да изготви Стратегически план за ОСП, с който се осигурява максимален принос към целите на Европейския съюз (ЕС), като се отчитат по-добре местните условия и нужди спрямо тези цели и показатели. Държавите членки носят по-голяма отговорност и се отчитат по-стриктно за това как постигат целите и договорените показатели. Нормативните актове за прилагане на одобрения Стратегически план за развитие на земеделието и селските райони на Република България за периода 2023 – 2027 г. (Стратегическия план) трябва точно и пълно да отразяват заложените в него изисквания и показатели. На основание чл. 119 от Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС)   
№ 1307/2013 (ОВ, L 435/1 от 6 декември 2021 г.)(Регламент (ЕС) 2021/2115), държавите членки веднъж годишно могат да подадат до Комисията искания за изменение на стратегическите планове по ОСП. Република България изпрати своите предложения за промени в него до Европейската комисия (ЕК) на 15 декември 2023 г. Постигането на пълно съответствие със съдържанието и целите на Стратегическия план налага да бъдат променени или прецизирани както някои текстове на Закона за подпомагане на земеделските производители, така и Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции (oбн., ДВ, бр. 23 от 2023 г.) (Наредба № 3 от 2023 г.), и Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.) (Наредба № 4 от 2023 г.). Горепосочените актове регламентират получаването на подпомагане по линия на директните плащания във връзка с прилагането на Стратегическия план, респективно трябва точно и пълно да отразяват заложените в него изисквания и показатели. Предложените изменения и допълнения в цитираните подзаконови нормативни актове се налагат във връзка с гореизложеното, както и поради следните основни причини:

В отговор на искането на Република България от 15.12.2023 г. за изменение на Стратегическия план с писмо с референтен № Ares (2024) 883671 от 06/02/2024 ЕК изпрати Коментари, в които в т. 14) е посочено следното: „Предложеното изменение не включва опростяване на условията за допустимост, според които се изисква равнище на минимално производство на едно животно, което в предходния програмен период доведе до висок процент на грешка и финансова корекция. Напомняме, че трябва да се създаде система за контрол, чрез която да е възможно да се проверяват избраните условия за допустимост.“.

Същевременно на 08.02.2024 г. беше получено писмо от ЕК с окончателна позиция след доклада на Помирителния орган по досие № 23/BG/948, посочена в писмо с реферерентен № Ares (2024) 954120 от 08.02.2024 г., в което потвърждава позицията си, че разходите по схемите за обвързано с производството подпомагане, изчислени като риск за Фонда, са предложени за изключване на финансирането от ЕС. Тези констатации са във връзка с извършено от ЕК одитно проучване № NAC/2020/008/BG, относно мерките за доброволно обвързано с производството подпомагане в секторите на едрия рогат добитък, овцете и козите съгласно чл. 52 от Регламент (ЕС) № 1307/2013 на Европейския парламент и на Съвета от 17 декември 2013 година за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета. Като част от констатациите по време на одитното проучване е установено, че:

- спазването на условия за допустимост свързани с реализацията на продукцията се определя на равнището на стопанството, а не на равнището на отделните животни, за които земеделските стопани кандидатстват за подпомагане;

- когато представят документи за доказване на този критерий за допустимост, земеделските стопани могат да избират в рамките на коя схема да представят документите за реализация на продукцията и в случаите, в които заявяват за подпомагане повече от една схема, могат да декларират реализираната продукция по схемата, за която могат да получат възможно най-високо доброволно обвързано с производството подпомагане.

Изложената позиция на Генерална дирекция „Земеделие и развитие на селските райони“ е, че „Изискванията, определени от държавите членки, трябва да бъдат последователни и контролируеми и че системата за контрол трябва да бъде в съответствие с поставените условия за допустимост, т.е. на ниво всяко животно поотделно.”.

Предвид гореизложеното и с цел постигане на пълно съответствие с правото на ЕС, както и за опростяване на условията за подпомагане за земеделските стопани и намаляване на административната тежест, са изготвени предложения за изменение на условията за доказване на реализираната продукция по интервенциите за обвързано с производството подпомагане на доходите за животни, които са обсъдени с представители на браншовите организации в сектора на проведена на 08.03.2024 г. среща за целта и са обсъдени със службите на ЕК.

Предложенията за промяна на условията за допустимост по интервенциите за обвързано с производството подпомагане на доходите за животни, в частта за реализация на продукция, са следните:

Предвижда се да бъдат извършвани административни проверки за наличие или липса на регистрация в системите за регулиране на пазара в сектор мляко, както и в Системата за идентификация и регистрация на животните на Българската агенция по безопасност на храните (БАБХ) за установяване на движение на животните в сектор месо. Целта на тези проверки е да се установи дали кандидатите за финансово подпомагане извършват активна стопанска дейност в секторите мляко и месо, като приоритетни за страната. Кандидатите за финансово подпомагане, опериращи в сектор мляко, които подават заявление за подпомагане по интервенциите за обвързано с производството подпомагане за млечни крави, обвързано с производството подпомагане за млечни крави, включени в развъдни програми, обвързано с производството подпомагане за крави от застрашени от изчезване породи, обвързано с производството подпомагане за биволи, обвързано с производството подпомагане за овце и кози, включени в развъдни програми и обвързано с производството подпомагане за овце и кози от местни породи, включени в развъдни програми*,* трябва да отговарят на поне едно от следните условия:

- Земеделските стопани, които реализират сурово мляко чрез първи изкупвач на сурово мляко, съгласно чл. 55д, ал. 4 от Закона за прилагане на Общата организация на пазарите на земеделски продукти на Европейския съюз (ЗПООПЗПЕС), следва да имат регистриран валиден договор по реда на чл. 55б, ал. 5 от ЗПООПЗПЕС и/или

- Земеделските стопани, реализиращи мляко и/или млечни продукти чрез директни доставки, следва да имат регистрация по реда на Наредба № 26 от 2010 г. за специфичните изисквания за директни доставки на малки количества суровини и храни от животински произход (обн., ДВ, бр. 84 от 2010 г.) и/или

- Земеделските стопани със затворен цикъл на производство трябва да имат регистрирано млекопреработвателно предприятие, което е вписано в Националния електронен регистър на обектите за производство и търговия на едро и дребно с храни от животински и неживотински произход - Секция IX - Млечни продукти.

В случай, че земеделските стопани, кандидати за финансово подпомагане, не отговарят на поне едно от изискванията за реализация на мляко и млечни продукти, финансово подпомагане не се предоставя за нито едно от заявените животни по съответната интервенция.

Кандидатите за финансово подпомагане, опериращи в сектор месо, които подават заявление за подпомагане по интервенциите за обвързано с производството подпомагане за месодайни крави; обвързано с производството подпомагане за месодайни крави, включени в развъдни програми; обвързано с производството подпомагане за крави от застрашени от изчезване породи; обвързано с производството подпомагане за овце и кози, включени в развъдни програми и обвързано с производството подпомагане за овце и кози от местни породи, включени в развъдни програми, трябва да отговарят на условието за реализираните животни за клане, износ или продажба в други стопанства, да е издадено ветеринарномедицинско свидетелство от Системата за идентификация и регистрация на животни на БАБХ или документ за придвижване към държави от ЕС, или трети страни.

В случай, че стопанството на кандидата не отговаря на изискването за реализирани животни, финансово подпомагане не се предоставя за нито едно от заявените по интервенцията животни.

Създава се нова интервенция за обвързано с производството подпомагане на доходите за производство на семена от картофи. Осигуряването на специфична подкрепа за производството на семена от картофи е начин да се постигне по-балансирана себестойност, както за самите производители на семена от картофи, така и за картофопроизводителите като цяло. Прилагането на такава интервенция ще осигури на земеделските производители по-добър достъп до произведени и адаптирани към условията в страната ни семена.

При интервенциите за плодове и зеленчуци изискването документите за закупени семена и посадъчен материал да се предоставят в рамките на срока за предоставяне на документи за реализация се заменя с изискване земеделският стопанин да предоставя опис, заверен от агроном, на документите, сертификатите, официалните етикети, фактурите и опаковките по чл. 34, ал. 2, 3 и 4 или фирмен документ по чл. 36, ал. 2 или по чл. 40, ал. 2 от Закона за посевния и посадъчния материал, когато произвежда стандартен посевен и/или посадъчен материал за собствени нужди, за използваните сертифицирани и/или стандартни семена и/или посадъчен материал съобразно минималните разходни норми за единица площ в приложение № 11, както и копие от дипломата на агронома. Земеделският стопанин следва да съхранява и представя посочените в описа документи, сертификати, официални етикети, фактури и опаковки при проверка по чл. 37, ал. 4, т. 1 от ЗПЗП.

Запазва се опцията алтернативно на документите по чл. 34, ал. 2 да могат да бъдат предоставяни фактури, издадени на името на бенефициента, за закупени семена и посадъчен материал (прилаганата за 2023 година дерогация). Физическото предоставяне от страна на всички кандидати за подпомагане на опаковки и етикети в Областните дирекции на Държавен фонд „Земеделие“ представлява много голямо административно натоварване както за земеделските стопани, така и за администрацията, тъй като опаковките биват обемни, различни по вид и материал и не на последно място изискват специфичен начин на съхранение, а при някои култури като лук, чесън опаковките са специфични и на тях не се съдържа необходимата информация.

В екосхемата за запазване и възстановяване на почвения потенциал – насърчаване на зелено торене и органично наторяване са разграничени междинните култури от покривните култури с различен период на наличие на полето. Промяната е с цел прецизиране на условията, постигане на опростяване и ясно разписване на изискванията, които са обект на еко схемата по отношение на двата вида култури. С цел постигането на яснота и еднозначност на тълкуването е специфицирано съдържанието на органични подобрители на почвата – органични подобрители, органични торове, органо-минерални торове, микробиални торове, растителни биостимуланти, обработен оборски тор.

В екосхемата за намаляване използването на пестициди са преформулирани екологичните практики, като заедно с използването на феромонови уловки е включена възможността за използване на полезни биологични агенти, бактериологични или гъбни агенти.

Към екосхемата за екологично поддържане на трайните насаждения са добавени две нови екологични дейности, които са приложими в рамките на междуредията на трайните насаждения. По този начин се предоставя възможност за избор от земеделските стопани измежду три алтернативни екологични дейности в междуредията на трайните насаждения. Разширените възможности са с цел земеделските стопани с трайни насаждения да могат да приложат екологична дейност, която е подходяща за тяхното стопанство, отразява конкретната екологична потребност на засегнатата земеделска площ и повишава екологичния принос от трайните насаждения. В екологичните практики и дейности е включена възможност за поддържане на междуредията на трайните насаждения с естествена растителност, което цели повишаване на екологичния ефект и отразяване на спецификата на земеделските стопанства в страната.

Към допустимите за подпомагане култури по екосхемата за разнообразяване на отглежданите култури са добавени следните трайни насаждения (ябълки, круши, кайсии, зарзали, череши, вишни, праскови, нектарини, сливи (Prunus domestica), десертно грозде, ягоди, малини, орехи, бадеми, лешници, кестени, шам-фъстъци и други черупкови видове), които се приемат за една култура за целите на екосхемата. Промяната се налага от необходимостта да бъде осигурена възможност за включване на земеделски стопани, отглеждащи трайни насаждения в обхвата на интервенцията и по този начин да се осигури допълнителен екологичен принос от земеделските площи с трайни насаждения посредством разнообразяване на културите в рамките на стопанството. Делът на основната култура в еко схемата е завишен до максимум 95%, в сравнение са допустимия дял през 2023 г. до 90%, което води до облекчаване на изискванията към земеделските стопани.

В рамките на определени елементи на екологичната инфраструктура по еко схемата за поддържане и подобряване на биологичното разнообразие и екологичната инфраструктура е включено условие в заявените площи да не се допуска премахване на дървета от местни видове край влажни зони и ерозирали терени и да се запазват дърветата с хралупи. Допълнението е наложено с цел отразяване на изискване от Становище по екологична оценка №5-4/2023 по съгласуване на Стратегическия план.

Съгласно чл. 119 от Регламент (ЕС) № 2021/2115 на 15.12.2023 г. на Европейската комисия е изпратено за одобрение предложение за първо изменение на Стратегическия план. По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) същите влизат в сила от датата, на която е представена нотификацията до ЕК, или от датата, на която е подадено искането за изменение на Стратегическия план. При промени в интервенциите в областта на развитие на селските райони, държавите членки разполагат с гъвкавост да приложат исканите изменения, преди датата на официалното одобрение на исканите промени от ЕК. Част от интервенциите, съфинансирани от ЕЗФРСР, са интервенциите в областта на околната среда и климата.

В процеса на изготвяне на промените в Стратегическия план, постъпиха бележки и предложения както от неправителствения сектор, така и във връзка с Решение на Народното събрание, обнародвано в „Държавен вестник“ в брой 59 от 2023 г. В резултат на обсъждане и на анализиране на изложените предложения, въз основа взетите решения по провежданите политики и при съблюдаване на правото на ЕС и националната нормативна уредба, се предприеха действия по изменение и допълнение на определени интервенции за подпомагане по линия на развитие на селските райони, както и до премахване на интервенцията Насърчаване намалението на употребата на продуктите за растителна защита и торове през контрол в краен продукт (т. 39 в чл. 1 на Наредба № 4 от 2023 г.) Във връзка с това са прецизирани текстовете, където се препраща към тази разпоредба. В допълнение в предлаганите изменения на чл. 9, ал. 2 от Наредба № 4 от 2023 г. са съобразени различните култури във въведените забрани и ограничения за съответната защитена зона от мрежата Натура 2000, когато се компенсират ограничения при използване на продукти за растителна защита и минерални торове. Предвидено е, че за едни и същи фуражни площи не би следвало да получават компенсаторно плащане по двете интервенции за биологично производство, които са уредени съответно в първи стълб и във втори стълб.

С изменението на Стратегическия план е създадена операция № 1 „Отглеждане на устойчиви сортове с разрешени за употреба в биологичното производство продукти за растителна защита“ в интервенцията „Насърчаване използването на култури и сортове, устойчиви към климатичните условия“, където размерът на подпомагане е базиран на забрана за използване на минерални торове и продукти за растителна защита, различни от разрешените в биологично производство.

С оглед на разпоредбата на чл. 3 от Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OВ, L 435 от 6 декември 2021 г.) се прецизира понятието „форсмажорни обстоятелства“.

Срокът за подаване на заявления за подпомагане по чл. 5, ал. 1 от Наредбата за 2023 г. е до 5 юни. С промяната в Наредба № 4 от 2023 г. се предвижда срокът за подаване на заявления да се удължи до 24 юни 2024 г. Удължаването на кампания 2024 г. се предлага, за да бъдат създадени всички необходими условия за правилното администриране на интервенциите за директни плащания, както и поради това, че направените промени в Стратегическия план са в процес на одобрение от ЕК от месец декември 2023 г. до настоящия момент. По този начин ще се осигури възможност земеделските стопани да се запознаят с променените изисквания и условия за подпомагане и да вземат решения за интервенциите, по които да кандидатстват. Същевременно за кампания 2024 се уеднаквява срокът за подаване на заявления с крайния срок за подаване и редактиране на заявления по чл. 12.

Предвид гореизложеното, за заявленията за подпомагане, подадени през   
2024 г. се въвежда дерогация относно прилагането на предвиденото в чл. 82 на Наредба № 3 от 2023 г. намаление от 1 % за всеки работен ден на съответното директно плащане при подаването на заявление за подпомагане след крайната дата за подаване и редактиране на заявленията за подпомагане, респективно се предвижда чл. 12, ал. 2 да не се прилага.

**Цели**

Предложените изменения и допълнения на Наредбата за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и за реда за налагане на административни санкции са насочени към постигане на следните цели:

Точно и пълно отразяване на изискванията и показателите на Стратегическия план в нормативните актове за неговото прилагане;

Осигуряване на предвидима правна среда за кандидатите за подпомагане по линия на европейските земеделски фондове;

Максимално усвояване на финансовия пакет на страната за директни плащания.

**Финансови и други средства, необходими за прилагането на новата уредба**

За приемането на Наредбата за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и за реда за налагане на административни санкции не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“ – Разплащателна агенция, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския фонд за гарантиране на земеделието.

**Очаквани резултати от прилагането на акта**

С прилагане на наредбата се очаква постигането на следните резултати:

С проекта на наредба ще се създаде по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане, при спазване на условия за отпускане на подпомагане по интервенцията с оглед на новите изисквания, следващи от първо изменение на Стратегическия план.

Успешно прилагане през 2024 г. на Стратегическия план и управление на предвидения за страната ресурс за финансиране на интервенциите под формата на директни плащания, включени в Стратегическия план.

Създаване на всички необходими условия за правилното администриране на интервенциите за директни плащания.

**Анализ за съответствие с правото на Европейския съюз**

Наредбата не е свързана с транспониране в националното законодателство на нормативни актове на институциите на Европейския съюз, поради което не е приложена таблица на съответствие с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 25 дни. По-краткия срок за обсъждане се обуславя от необходимостта Стратегическият план, като единен акт, по силата на който се предоставят плащания на земеделските стопани, да се приложи едновременно с част от интервенциите, финансирани от ЕЗФРС. С Наредба № 4 от 2023 г. се урежда редът за подаване на заявления за подпомагане, съответно плащане, който е валиден за всички кандидати за подпомагане, както от интервенциите по 1-ви, така и от интервенциите по 2-ри стълб. Предвид започналите процедури по обществена консултация на проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г. и проект на Наредба за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитие на земеделието и селските райони за периода 2023 – 2027г. и с оглед удовлетворяване на легитимните правни очаквания за осигуряване на равен достъп до кандидатстване през кампания 2024 г., се поражда необходимостта обществената консултация на настоящия проект на наредба да приключи едновременно с обществените консултации на другите две горецитирани наредби.

Срокът за обществена консултация от 25 дни ще даде възможност на земеделските стопани да съобразят своите нарастващи разходи с възможността да получат подпомагане по интервенциите под формата на директни плащания.

Същевременно по този начин се изпълнява и препоръка на ЕК, дефинирана в писмо с рег. № Ref. Ares(2024)883671 - 06/02/2024, а именно: „В съответствие с член 119, параграф 8, трета алинея от Регламент (ЕС) 2021/2115 относно измененията във връзка с ЕФГЗ държавата членка определя в системата SFC2021 точната дата на влизане в сила на всяко изменение във връзка с ЕФГЗ, която тя предлага. Тази дата трябва да е по-късна от датата на одобрение на изменението от Комисията. При определянето на тази дата държавите членки вземат предвид сроковете за процедурата за одобрение, както и необходимостта земеделските стопани и другите бенефициери да разполагат с достатъчно време, за да вземат предвид изменението.“

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 64, ал. 1 от Закона за подпомагане на земеделските производители, предлагам да одобрите приложения проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции; 2. Справка да отразяване на постъпилите становища от вътрешноведомственото съгласуване; 3. Постъпили становища; 4. Справка за отразяване на постъпилите предложения и становища от обществената консултация, заедно с обосновка за неприетите предложения; 5. Постъпили предложения и становища от проведената обществена консултация. |

**АДЕЛИНА СТОЯНОВА**

*Директор*